Paslėpti pinigai
Balno akmuo yra Utenos apskrityje, Molėtų valsčiuje, Druskių kaimo lauke, ant Grabo upelio kranto. Seniau beveik pusė to akmens gulėjo vandenyje. Dabar jo vanduo beveik visiškai neliečia, bet žmonės kalba, kad jis vandenyje gulįs. Apie jį yra toks padavimas. 

Seniai, dar prancūzams per Lietuvą einant, po tuo akmeniu ar šalia jo jų kariuomenė paslėpė pinigus. Apie tai žmonės tik vėliau sužinojo. Po to karo buvo atvažiavę du seni prancūzai tų pinigų. Jie apsigyveno viename sodžiuje ir ieškojo to akmens, bet, niekur jo nesuradę, grįžo atgal. Sako, jie turėję knygas, kuriose buvo surašyta apie tuos pinigus ir kaip juos surasti. Žmonės pasakoja, kad ten buvę parašyta, kokiu laiku ir kelintą valandą, saulei šviečiant, reikia atsistot tam tikro ūgio žmogui, ir kur to žmogaus viršugalvio šešėlis kris, tai ten ir bus paslėpti pinigai. Artimesni žmonės tankiai pamėgina kasti, bet nieko neiškasa. Sako, tik todėl negali, kad nežino to laiko ir reikalingo ūgio.

Padavimai